ผู้ว่าฯยะลา นำข้าราชการและนักศึกษากว่า 5,000 คน ร่วมแปรอักษร "YALA LOVE THE KING" ในกิจกรรม ปั่น Bike อุ่นไอรัก
ที่บริเวณสนามโรงพิธีช้างเผือก เขตเทศบาลนครยะลา อำเภอเมือง จังหวัดยะลา นักเรียน นักศึกษา จากสถาบันการศึกษาในพื้นที่จังหวัดยะลากว่า 5,000 คน ประกอบด้วย มหาวิทยาลัยราชภัฎยะลา วิทยาลัยเทคนิคยะลา วิทยาลัยอาชีวศึกษายะลา วิทยาลัยการอาชีพรามัน วิทยาลัยสารพัดช่างยะลา วิทยาลัยเทคโนโลยีบริหารธุรกิจยะลา วิทยาลัยอาชีวศึกษาผดุงประชายะลา และจากโรงเรียนคณะราษฏร์บำรุงยะลา ร่วมกันแปรอักษรเป็นรูป "YALA LOVE THE KING" และรูปหัวใจ โดยผู้ว่าราชการจังหวัด รวมถึงข้าราชการชั้นผู้ใหญ่และนายอำเภอ เข้าแปรอักษรในรูปหัวใจด้วย  
ซึ่งถูกบันทึกภาพโดยช่างภาพสื่อมวลชนจังหวัดยะลา สร้างความสวยงามและสีสันแก่ชาวจังหวัดยะลาที่ได้ร่วมกิจกรรมเป็นอย่างมาก พร้อมกันนี้ ผู้เข้าร่วมกิจกรรมจะได้ร่วมแสดงพลังแห่งความจงรักภักดี ในกิจกรรม “Bike อุ่นไอรัก” ซึ่งเป็นไปด้วยความเป็นระเบียบเรียบร้อย สวยงามและสมพระเกียรติ 
ทั้งนี้ การแปรอักษรดังกล่าว เป็นหนึ่งในกิจกรรมปั่น Bike อุ่นไอรัก ที่ทางจังหวัดยะลาได้มีการจัดขึ้น ก่อนที่จะมีพิธีการปล่อยขบวนนักปั่นจักรยานที่บริเวณจุด Start หน้าจวนผู้ว่าราชการจังหวัดยะลาและสิ้นสุดที่สนามโรงพิธีช้างเผือก